Уафэгур есей
Гъатхэмрэ Лэжьыгъэмрэ я махуэшхуэм ирихьэлIэу, Шэджэм муниципальнэ щIыналъэм щыпащащ Хэку зауэшхуэм ТекIуэныгъэ Иныр къызэрыщахьрэ илъэс 71-рэ зэрырикъум теухуа фэеплъ зэхыхьэхэм.
Накъыгъэм и 1-м щIыналъэм и кадет, егъэджэныгъэм къыхэжаныкI щIалэгъуалэ 200-м щIигъум Шэджэм къалэм и уэрам нэхъыщхьэм метр 70 зи кIыхьагъ Георгий и лентIыр щыпхрахащ. Хэку зауэшхуэм лIыгъэрэ хахуагъэрэ къэзыгъэлъагъуэу щыхэкIуэдахэм я фэеплъым кIуэри зы дакъикъэкIэ яхуэщыгъуащ. Iуэхур къыдаIыгъащ щIыпIэ властым и органхэм, Урысей ОМВД-м Шэджэм щIыналъэм щиIэ къудамэм и лэжьакIуэхэм.
Шэджэм щIыналъэм ЩэнхабзэмкIэ и унэм и утым щызэхуэсыжри, ТекIуэныгъэм и дамыгъэ нэхъыщхьэр иратащ Тэрч муниципальнэ щIыналъэм и волонтёрхэм. Дуней псом мамырыгъэ щыIэн папщIэ уафэгум шар зэмыфэгъухэр щагъэлъэтащ.
Махуэшхуэм пащащ щIыналъэм щэнхабзэмкIэ и управленэм игъэхьэзыра концертымкIэ. Къызэхуэсахэм я нэгу зрагъэужьащ уэрэджыIакIуэхэу Юлташевэ Людмилэ, ДыщэкI Ар-тур, Мэремщауэ Кари-нэ, Пщынокъуэ Дианэ, АфIэунэ Арсен, Атэлыкъ Алим сымэ, «Шэджэм псыкъелъэхэр», «Джигиты Чегема» ансамблхэм, Сабий творчествэмкIэ щIыналъэм и унэм и гъэсэнхэм, Шэджэм къалэм и курыт еджапIэ №4-м и еджакIуэхэм.
КъищынэмыщIауэ а махуэм спорт зэхьэзэхуэхэри къызэрагъэпэщащ. Дэтхэнэ зыми Iэмал иIащ и зэфIэкIым еплъыжыну. Зэпеуэхэм къыхэжаныкIахэм щIыхь тхылъхэр, медалхэр, саугъэтхэр хуагъэфэщащ.
БЖЬЫХЬЭЛI Розэ.
